Koldo Saratxaga

Koldo Saratxaga (Sopuerta, Bizkaia, 1947 - ) enpresa gizona da.

Bilboko Ingeniaritza Eskolan ingeniari teknikoa ikasi ondoren, enpresa munduan aritu da, kudeaketa edo management arloan. 

 Ibilbide profesionala 
Vidrierías de Llodio-Villosa enpresan hasi zen lanean, eta, bertan eman zituen hamalau urteetan, zenbait sailetako arduraduna izan zen. 1984. urteaz geroztik, lehen sektoreko sustatzailea eta gerentea izan zen zenbait enpresatan: ETORKI, S. Coop, EUSKADIKO KUTXA krisipeko kooperatibetan, eta UROLA, S. Coop. 1991tik 2005era arte, IRIZAR, S. Coop. sozietateaz arduratu zen Irizar Proiektuko koordinatzaile nagusi eta Irizar Groupeko presidente moduan.

Irizar mundu mailako enpresa berritzaileen artean kokatzea lortu zuen, Ormaiztegiko Irizar kooperatiban koordinatzaile nagusia izan zen garaian. Hamalau urtez lideratu zuen Irizar enpresa eta bertan galerak izatetik etekin handiak izatera lortu zuten eta zeuden lanpostuak kolokan izatetik lanpostu berri asko sortzera, munduan zehar. Bere ideia nagusia zera da: "erakunde batean pertsonak dira garrantzitsuena". Pertsonen arteko komunikazioa, harremanak hobetzea omen da bere errezetaren gakoa. Mundu osoan erreferentzia bihurtu da, erakundeak pertsonen inguruan antolatzeko. 

Rosana Lakuntza kazetariak Deia egunkarian Saratxagari bueuz esaten duenez:Pertsonengan eta lan-munduan dituzten gaitasunetan sinesten du. Talentua balioesten du, eta dena bere alde jartzeko prest dago, bere taldearekin batera aholkatzen dituen erakundeak gardenagoak izan daitezen eta langileak beren ondasunik preziatuentzat har ditzaten. Irizarrek eta Koldo Saratxagak berak nazioarteko aipamen eta sari asko lortu dituzte.

Koldo Saratxagak aurretik iragarri bezala, hamalau urteren buruan Irizar utzi eta beste proiektu batean murgildu zen. Bere ideiak hedatzeko-eta k2k eginaz aholkularitza enpresa sortu zuen.

2009. urtean, ner group enpresa taldearen lider ezagunena bihurtu da. Krisi garaian 1.300 bat langilerekin abiatu dira lanpostu berriak sortzeko asmoarekin eta mozkinen %5 eta denboraren %2 dohaintza egiteko konpromisoarekin.

Eusko Ikaskuntzaren atarian "Urteko Galdera" izenburupean honela adierazi zuen Saratxagak bere ikuspuntua 2016an:Errespetuan eta balioetan oinarritutako hezkuntza lortzea, askatasunean eta sormenean oinarritutako lankidetza-harremanean, elkarrekin biziz eta esperientzia zirraragarriak partekatuz, bai humanitateei, bai zientziei, bai historiari dagokienez. 

 Bibliografia 
  Koldo Saratxagak Un nuevo estilo de relaciones liburua argitaratu zuen 2007 urtean, Prentice-Hall editorialean. OCLC: 433339912 
  Andoni Sagarna Izagirreren euskarazko itzulpena berehala argitaratu zen: Harreman-estilo berri bat, Elkar, 2007. ISBN: 84-9783-542-5 OCLC: 433434736 
  Luxio UGARTE, 2004, ¿Sinfonía o Jazz? Koldo Saratxaga y el modelo Irizar. Un modelo basado en las personas. Bartzelona. Ed. Granica. OCLC: 851307887 
   Koldo Saratxaga eta Jabi Salcedo.  El éxito fue la confianza. 2010.  Arrakasta konfiantza izan zen. K2K. OCLC: 907393967 

 Erreferentziak 

 Kanpo estekak 
 Koldo Saratxagari elkarrizketa Argia aldizkarian.
 K2K Koldo Saratxagak gidaturiko proiektua.
 "Enpresagintza eredu berria egiteko elkartea sortu dute hamar taldek" (GBE-NER) Berria.info
 "gbe-ner" erakundea osatu dute proiektu sozialak egiteko eta harremanak hobetzeko" :b:a:i: Bizkaiko Foru Aldundiko Berrikuntza Agentzia
 Koldo Saratxagaren biografia Bizkia Talen atarian
  Bideoak
  Audioak & Bideoak

Kategoria:Sopuertarrak
Kategoria:Bizkaiko enpresaburuak